فرانسانین باشکندی پاریسین ان اؤنم‌لی جاده‌لرین‌دن شانزلیزه‌ده پلیسه قارشی سالدیریدا بیر پلیس اؤلدو، 2 پلیس ده یارالاندی.
سالدیرینی ترور هؤرگوتو داعش اوستلندی.
ایچ ایشلری باخانلیغی سؤزچوسو پیر هنری برانت، سالدیرقانین آراجینی پارک ائتدیک‌دن سونرا اتوماتیک بیر سلاحلا جاده‌دکی پلیس اتومبیلینه آتیش ائدرک ایچین‌دکی پلیسین اؤلومونه سبب اولدوغونو سؤیله‌دی.
بو شخصین داها سونرا قاچماغا چالیشارکن ده ایکی پلیسه آتیش ائدرک یارالادیغینی سؤیله‌ین برانت، دیگر پلیس‌لرین وئردیگی قارشی‌لیقلا سالدیرقانین اؤلو اله گئچیریلدیگینی بیلدیردی.
یارا‌لی پلیس‌لردن بیری‌نین وضعیتی‌نین آغیر اولدوغونو بیلدیرن برانت،
"پلیس‌لر، سالدیریدا اؤزللیکله بیلینجلی اولا‌راق هدف آلینمیش‌دیر" دئدی.
فرانسا پرزیدنتی فرانسوا اولانئ دا، باشباخان برنارد کازنوو ایله الیزه سارایینداکی ییغینجاغین آردین‌دان مطبوعاتا ائتدیگی آچیقلامادا، پلیسه تشکیل ائدیلن سالدیرینین ترور باغلانتی‌لی اولدوغونو سؤیله‌دی.
"گوونلیگیمیز تهلوکه‌ده" دئین اولاند، گوونلیک گؤره‌ولی‌لری‌نین وظیفه‌لرینی یئرینه یئتیرمه‌لری اوچون هر کسین الین‌دن گلن دستگی وئرمه‌سینی ایسته‌دی.
فرانسالی یئتکی‌لی‌لر آپاریلان سوروشدورما سببی ایله سالدیرقانین کیملیگیینی آچیقلامازکن؛ داعشین خبر قایناق‌لاری، سالدیرقانین آدی‌نین أبو یوسف البلژیکی اولدوغونو بیلدیردی.
سالدیریلا ایلگیلی اولدوغو دوشونولن، بلژیک‌دن قاتارلا پاریسه گئدن ایکینجی بیر شبهه‌لی‌نین آختاریلدیغی بیلدیریلیر.
فرانسا پلیسی، اؤلن سالدیرقانین، پاریسین دوغوسوندا یئرلشن ائوینده آختاریش باشلاتدی.
فرانسادا 2 ایلدیر داوام ائدن ترور سالدیری‌لاریندا تخمینا 240 نفر حیاتینی ایتیردی.
